钦定古今图书集成/历象汇编/岁功典/第051卷 > 《事物原始》 > 端阳
## 钦定古今图书集成/历象汇编/岁功典/第051卷 > 《事物原始》 > 端阳

《荆楚岁时记》：五月五日为瑞阳，一云蒲节，一云重午。
《续齐谐记》云：楚大夫屈原，遭谗不用，是日投汨罗江
死。楚人哀之，乃以舟楫拯救。端阳竞渡，乃遗俗也。《越
地传》云：“竞渡之事，起于越王句践，今龙舟是也。”《抱朴
子》：“五日佩赤灵符于心前，以辟兵疫。”今钗头符是也。
《风士记》曰：“荆楚人午日烹鹜，闽中无鹜，烹鹅”是也。以
菰叶裹黏米，以象阴阳相包，今粽子是也。以五彩丝
系臂，辟兵鬼气，一名长命缕，今百索是也。《荆楚岁时
记》云：楚人采艾挂于户上，以除毒气，今俗门上插蒲
柳是也。泗人是日踏百草，今人𩰚百草戏是也。《天宝
遗事》云：“宫中午日，造粉团角黍，饤于盘中，以小角弓
射之，中者得食。”然则今人竞渡，佩符烹鹜，角黍百索，
摘艾插蒲𩰚草，其来尚矣。